Document ID: 32005D0153

ODLOČBA SVETA
z dne 17. februarja 2005
ki dovoljuje Združenemu kraljestvu uporabo izjeme od plačila dajatve na spremembo podnebja za cenena trdna goriva v skladu s členom 19 Direktive 2003/96/ES
(2005/153/ES)
SVET EVROPSKE UNIJE JE -
ob upoštevanju Pogodbe o ustanovitvi Evropske skupnosti,
ob upoštevanju Direktive Sveta 2003/96/ES z dne 27. oktobra 2003 o prestrukturiranju okvira Skupnosti za obdavčitev energentov in električne energije (1) in zlasti člena 19(1) Direktive,
ob upoštevanju predloga Komisije,
ob upoštevanju naslednjega:
(1)
S pismom z dne 18. junija 2004 so organi oblasti Združenega kraljestva zaprosili Komisijo za nadaljevanje uporabljanja izjeme od plačila dajatve na spremembo podnebja (CCL) za cenena trdna goriva v skladu s členom 19 Direktive 2003/96/ES.
(2)
V Združenem kraljestvu je CCL namenjena spodbujanju energetske učinkovitosti in uporabe tehnologij z nizkim deležem ogljika v negospodinjskem sektorju. Uporablja se za plin, premog, elektriko in utekočinjeni naftni plin za ogrevanje v poslovnem in javnem sektorju.
(3)
Izjeme od CCL so bile uvedene od 2001 zaradi spodbujanja dobre okoljske prakse. Trdna goriva, vredna manj kot 15 GBP na tono, na primer različni preostanki in odpadni material iz rudnikov premoga in koksa, so bila izvzeta od dajatve.
(4)
Z začetkom veljavnosti Direktive 2003/96/ES so države članice, ki niso obdavčevale teh goriv, morale uvesti take davke.
(5)
Izjema od davka bi prej podprla uporabo cenenega trdnega goriva za proizvodnjo energije kot pa njegovo odlaganje na odlagališčih. Medtem ko je z vidika okoljske politike poraba energije bolj priporočljiva od odlaganja na odlagališčih, bi načelo „onesnaževalec plača“ privedlo do uporabe nižje stopnje obdavčitve na tako ceneno trdno gorivo, v povezavi z njegovo energetsko vsebnostjo. Ob upoštevanju raznolike kakovosti in energetske vsebnosti materiala in posledičnih težav pri določanju natančne stopnje obdavčitve ter ob upoštevanju majhnih zadevnih količin je lahko popolna izjema sprejemljiva kot začasen ukrep. Izjema mora torej biti časovno omejena.
(6)
Letni strošek v proračunu UK za sedanjo oprostitev za celoten sektor znaša približno 100 000 GBP. Če predstavlja izjema od dajatve državno pomoč, se uporabljajo običajni predpisi. Videti je, da je oprostitev zajeta v Uredbi Komisije (ES) št. 69/2001 z dne 12. januarja 2001 o uporabi členov 87 in 88 Pogodbe ES pri de minimis pomoči (2). Vendar v primeru, da korist katerega koli posameznega podjetja presega prag, določen v tej uredbi, je treba to sporočiti Komisiji v skladu z Uredbo (ES) št. 659/1999 z dne 22. marca 1999 o določitvi natančnih pravil za uporabo člena 93 Pogodbe ES (3).
(7)
Komisija redno pregleduje olajšave in izjeme da bi preverila, da ne izkrivljajo konkurence ali ovirajo delovanje notranjega trga ter da niso nezdružljiva s politiko Skupnosti glede zaščite okolja, energetike in prometa -
SPREJEL NASLEDNJO ODLOČBO:
Člen 1
Združenemu kraljestvu se dovoli uporaba izjeme od plačila trošarin za ceneno trdno gorivo, vredno manj kot 15 GBP na tono.
Člen 2
Ta odločba preneha veljati 31. decembra 2009.
Člen 3
Ta odločba je naslovljena na Združeno kraljestvo Velike Britanije in Severne Irske.
V Bruslju, 17. februarja 2005

Labels: 2
18
15
20